SKRIFTLIG FORESPØRGSEL E-2516/99

af Sergio Berlato (UEN) til Kommissionen

(22. december 1999)

Om: Direktiv 79/409/EØF om beskyttelse af vilde fugle

Direktiv 79/409/EØF(1), om beskyttelse af vilde fugle er nu 20 år gammelt, og da det aldrig har været taget op til ny behandling eller er blevet ændret, er der nu brug for en dybtgående revision deraf.

I årenes løb er man gået over til et regelsæt, som kun foreskriver absolutte forpligtelser, i stedet for som tidligere et direktiv som ovenstående, som f.eks. i artikel 9 giver mulighed for fravigelse, for så vidt angår selektiv indfangning af bestemte fuglearter i mindre mængder, idet det overlades til den enkelte medlemsstat at træffe de foranstaltninger, der er nødvendige for at gennemføre direktivets mål.

I betragtning af at direktivet i bilag II indeholder en liste over arter, der er omfattet af beskyttelsen, og at alle de andre, som ikke er medtaget på listen, automatisk er udelukket fra dens arbejdsområdeområde, kan Kommissionen da sørge for at revidere direktiv 79/409 for at sikre en effektiv beskyttelse af de vilde fugle og disses habitat i lyset af de biologiske og biogeografiske ændringer, der har fundet sted i Europa?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(19. januar 2000)

Direktiv 79/409/EØF af 2. april 1979 om beskyttelse af vilde fugle er blevet ændret flere gange, f.eks. ved direktiv 85/411/EØF af 25. juni 1985(1), direktiv 91/244/EØF af 6. marts 1991(2), direktiv 94/24/EF af 8. juni 1994(3) og direktiv 97/49/EF af 29. juli 1997(4) (for ikke at nævne ændringerne som følge af Grækenlands, Spaniens og Portugals tiltrædelse).

Anvendelsesområdet for direktiv 79/409/EØF omfatter alle arter vilde fugle på medlemsstaternes område i Europa, hvor traktaten finder anvendelse. Artikel 1 i direktivet fastsætter, at alle fuglearter, som i vild tilstand har deres naturlige ophold på området er omfattet af direktivet. Det dækker bevarelse, forvaltning og regulering af de pågældende arter og fastsætter regler for udnyttelse af de nævnte arter. Artikel 5 fastsætter, at medlemsstaterne træffer de nødvendige foranstaltninger til at indføre en generel ordning til beskyttelse af alle de i artikel 1 omhandlede fuglearter, herunder især forbud mod: a) forsætligt at dræbe eller indfange dem, uanset hvilken metode der anvendes; b) forsætligt at ødelægge eller beskadige deres reder og æg samt fjerne deres reder; c) at indsamle deres æg i naturen og opbevare disse, også selvom de er tomme; d) forsætligt at forstyrre fuglene navnlig i yngletiden, i det omfang, en sådan forstyrrelse har væsentlig betydning for formålet med dette direktiv; e) at være i besiddelse af fugle af arter, som det ikke er tilladt at jage og indfange.

Udover dette generelle beskyttelsessystem for alle arter vilde fugle giver artikel 4 arter, som er anført i bilag I, særlige beskyttelsesforanstaltninger med hensyn til deres levesteder for at sikre, at de kan overleve og formere sig i deres udbredelsesområde. Artikel 7 fastsætter, at de i bilag II nævnte arter under hensyn til bestandens størrelse såvel som arternes geografiske udbredelse og formeringsevne inden for Fællesskabet som helhed kan jages i overensstemmelse med den nationale lovgivning forudsat beskyttelsesforanstaltningerne i deres leveområde ikke bringes i fare (arterne i bilag II/1 kan jages på det geografiske hav- og landområde, hvor dette direktiv finder anvendelse, mens arterne i bilag II/2 kun kan jages i de medlemsstater, hvor dette er angivet). Artikel 9, som det ærede medlem henviser til, anfører de krav og betingelser i henhold til hvilke afvigelser til direktivets bestemmelser kan tillades.

Alle vilde fuglearter er derfor beskyttet af et generelt beskyttelsessystem i henhold til direktiv 79/409/EØF. De arter, der er opført i bilag I er endvidere beskyttet af et strengere system. Arterne i bilag II af et mindre strengt system. Afvigelser fra direktivets bestemmelser kan godkendes under strenge betingelser. Hvis direktivets bestemmelser gennemføres korrekt af medlemsstaterne, garanteres beskyttelsen af alle vilde fuglearter i Europa, samtidig med at det kan finde fornuftig anvendelse og medføre økologisk afbalanceret kontrol. Kommissionen mener derfor, at det på nuværende tidspunkt ikke er berettiget at foretage en grundlæggende ændring af direktiv 79/409/EØF.

(1) EFT L 233 af 30.8.1985.

(2) EFT L 115 af 8.5.1991.

(3) EFT L 164 af 30.6.1994.

(4) EFT L 223 af 13.8.1997.